Na podlagi prvega odstavka 25. člena in četrtega odstavka 30. člena Zakona o kolektivnem upravljanju avtorske in sorodnih pravic (Uradni list RS, št. 63/16, ZKUASP) ter Pogodbe o ustanovitvi združenja SAZOR GIZ skupščina avtorjev in skupščina založnikov združenja SAZOR – Slovenska avtorska in založniška organizacija za pravice reproduciranja GIZ (združenje) dne \_\_.\_\_.2017 sprejme naslednja

**PRAVILA O DELITVI ZBRANIH AVTORSKIH HONORARJEV ZDRUŽENJA SAZOR GIZ**

1. **člen**

**(uvodne določbe)**

Ta pravila urejajo način delitve zbranih avtorskih honorarjev in nadomestil, ki jih v okviru svoje dejavnosti pobira in izterjuje združenje (avtorski honorarji).

Osnova za delitev avtorskih honorarjev so vplačani avtorski honorarji in nadomestila, ki jih kolektivna organizacija pridobi od uporabnikov in drugih zavezancev, ter podatki o imetnikih pravic in varovanih delih, s katerimi združenje razpolaga.

Zbrane avtorske honorarje in prihodke, pridobljene iz bančnih depozitov, lahko združenje uporabi samo za razdelitev imetnikom pravic v skladu temi pravili o delitvi avtorskih honorarjev. Od zbranih avtorskih honorarjev se pred delitvijo odbijejo stroški poslovanja združenja, ter sredstva za namenske sklade, če so le ti oblikovani.

Pri delitvi avtorskih honorarjev se upošteva dejanska uporaba avtorskega dela, kadar je to, ob upoštevanju narave uporabe avtorskega dela, mogoče in ekonomsko upravičeno glede na stroške spremljanja dejanske uporabe. Če spremljanje dejanske uporabe avtorskih del iz omenjenih razlogov ni možno in združenje ne razpolaga s podatki o uporabljenih delih, se zbrana sredstva delijo po pravilih, ki jih za takšen primer določajo ta pravila.

Določbe teh pravil, ki se nanašajo na avtorje ali založnike, veljajo tudi za njihove pravne naslednike.

1. **člen**

**(viri zbranih sredstev)**

Delitev zajema vse vire avtorskih honorarjev, ki jih združenje zbere, med katere spadajo:

* reprodukcija avtorskih del za privatno in drugo lastno uporabo;
* reprodukcija avtorskih del preko obsega iz 50. člena Zakona o avtorski in sorodnih pravicah (Uradni list RS, št. 16/07 – uradno prečiščeno besedilo, 68/08, 110/13, 56/15 in 63/16 – ZKUASP; ZASP);
* sredstva iz naslova rezervacij (za neznane in tuje upravičence), oblikovanih skladno s temi pravili ali pogodbo o ustanovitvi združenja, ki niso bila porabljena in se uporabijo za delitev v tekočem letu;
* morebitna druga sredstva, ki bi jih združenje prejelo v okviru svoje dejavnosti (npr. prihodki iz naslova bančnih depozitov);
* druga nadomestila, ki jih na podlagi zakona ali pogodbe z imetniki pravic zbere združenje.

1. **člen**

**(upravičenci do avtorskih honorarjev)**

Do avtorskih honorarjev so v skladu s temi pravili upravičeni upravičenci in člani združenja, ki izpolnjujejo pogoje iz 11. člena pogodbe o ustanovitvi združenja in glede katerih združenje razpolaga s podatki, ki so potrebni za dodelitev in izplačilo avtorskih honorarjev. Kadar se sredstva delijo ob upoštevanju dejanske uporabe avtorskega dela, so do avtorskih honorarjev upravičeni tudi vsi ostali imetniki pravic, ki izpolnjujejo pogoje iz 11. člena pogodbe o ustanovitvi združenja in glede katerih združenje razpolaga s podatki, ki so potrebni za dodelitev in izplačilo avtorskih honorarjev. (v nadaljevanju poimenovani tudi kot: upravičenci do avtorskih honorarjev).

Do sredstev, ki so predmet delitve, so upravičenci upravičeni pri delitvah, ki jih združenje izvede od dneva sklenitve pogodbe z združenjem dalje, člani pa pri delitvah, ki jih združenje izvede od dneva izdaje sklepa poslovodstva oz. nadzornega odbora ali sodišča o sprejemu v članstvo združenja dalje. Navedeno ne velja za delitev sredstev iz oblikovanih rezervacij, vendar največ do višine rezervacij.

V primerih, ko kolektivno upravljanje ni obvezno in ko so avtorji in drugi imetniki pravic upravičeni do avtorskih honorarjev na podlagi pogodbe o kolektivnem upravljanju, ki so jo sklenili z združenjem in na podlagi katere so upravljanje avtorskih pravic prenesli na kolektivno organizacijo, se delitev (dodelitev in izplačilo) tako zbranih sredstev izvaja na podlagi teh pravil o delitvi, pri čemer tako zbrana sredstva predstavljajo ločeno delitveno maso. Če se vsi upravičenci do avtorskih honorarjev iz naslova takšne delitvene mase z združenjem sporazumejo o drugačnem načinu delitve, se delitev izvede v skladu s pogodbo, sklenjeno med upravičenci do avtorskih honorarjev in združenjem, upoštevaje tarife združenja oziroma skupne sporazume, ki jih sklepa združenje z uporabniki oz. njihovimi združenji ter morebitna kogentna določila zakona.

Združenje pri razdeljevanju sredstev upošteva podatke, ki mu jih posredujejo upravičenci do avtorskih honorarjev, razen če vse podatke, potrebne za razdelitev sredstev, pridobi kako drugače.

1. **člen**

**(delitvena masa)**

Delitvena masa je obveznost združenja do upravičencev do avtorskih honorarjev. Delitveno maso med upravičence do avtorskih honorarjev razdeli poslovodstvo v skladu s temi pravili o delitvi, pri čemer se pri vsakokratni delitvi upoštevajo le dejansko zbrana sredstva.

Delitvena masa se ugotavlja tako, da se od zbranih sredstev in ostalih prihodkov združenja odštejejo stroški poslovanja združenja, pri čemer se od tega zneska nadalje odštejejo še morebitne rezervacije za poznejša izplačila neznanim upravičencem, oblikovane v tekočem poslovnem letu na podlagi teh pravil o delitvi, ter sredstva za namenske sklade, če so oblikovani.

Na podlagi zbranih sredstev se oblikujejo ločene delitvene mase iz naslova kolektivnega upravljanja različnih vrst avtorskih pravic, in sicer:

* delitvena masa iz sredstev, zbranih iz naslova kolektivnega upravljanja pravic fotokopiranja avtorskih del na osnovnih šolah preko obsega iz 50. člena ZASP,
* delitvena masa iz sredstev, zbranih iz naslova kolektivnega upravljanja pravic fotokopiranja avtorskih del na srednjih šolah preko obsega iz 50. člena ZASP,
* delitvena masa iz sredstev, zbranih iz naslova kolektivnega upravljanja pravic fotokopiranja avtorskih del v vrtcih preko obsega iz 50. člena ZASP,
* druge ločene delitvene mase iz sredstev, zbranih iz naslova kolektivnega upravljanja pravic fotokopiranja avtorskih del preko obsega iz 50. člena ZASP od drugih uporabnikov iz različnih dejavnosti,
* delitvena masa iz sredstev, zbranih iz naslova nadomestil od fotokopij, narejenih za prodajo, ki se izvršijo pod pogoji privatne ali druge lastne uporabe iz 50. člena ZASP,
* delitvena masa iz sredstev, zbranih iz naslova nadomestil pri prvi prodaji ali uvozu novih naprav za fotokopiranje, ki se izvrši pod pogoji privatne ali druge lastne uporabe iz 50. člena tega zakona;
* druge ločene delitvene mase iz sredstev, zbranih iz naslova kolektivnega upravljanja pravic fotokopiranja avtorskih del, ki se izvrši pod pogoji privatne in druge lastne uporabe iz 50. člena ZASP;
* delitvena masa iz sredstev, zbranih iz naslova neobveznega kolektivnega upravljanja pravic na podlagi pogodbe z avtorjem.

Ločene delitvene mase se nadalje lahko oblikujejo tudi znotraj iste vrste avtorske pravice in uporabe za sredstva, ki se zbirajo od različnih vrst uporabnikov, s katerimi so sklenjeni različni sporazumi ali določene različne tarife, če je to smiselno zaradi upravljanja s sredstvi in izvedbe delitve.

V primeru uveljavljanja različnih vrst avtorskih pravic in oblikovanja različnih delitvenih mas, se kot stroški pri oblikovanju posamezne od delitvenih mas upoštevajo stroški, ki so neposredno povezani s tovrstnim upravljanjem, ter sorazmerni del skupnih stroškov, in sicer glede na delež, ki ga sredstva, zbrana iz tovrstnega upravljanja, predstavljajo v vseh zbranih sredstvih združenja iz naslova vseh vrst upravljanja pravic in morebitnih drugih prihodkov združenja.

Delitvena masa oz. avtorski honorar, ki v skladu s temi pravili pripada posameznemu upravičencu do avtorskih honorarjev, predstavlja celoten strošek združenja iz naslova izplačila honorarjev in vključuje tudi vse obveznosti iz naslova plačila davkov in prispevkov, ki bremenijo prejemnika in izplačevalca honorarjev.

1. **člen**

**(rezervacije za izplačila neznanim upravičencem)**

Združenje vsako leto oblikuje rezervacije za dodelitev in izplačilo avtorskih honorarjev neznanim upravičencem v naslednjih letih po letu prve delitve, in sicer najmanj do poteka zastaralne dobe. Rezervacije se oblikujejo le v primerih, ko gre za obvezno kolektivno upravljanje pravic, pri katerem združenje delitve ne izvaja ob upoštevanju dejanske uporabe posameznih avtorskih del, kamor spadajo primeri, ko:

- zbiranje in obdelava podatkov o uporabi avtorskih del ni mogoča že po naravi uporabe avtorskih del ali

- zbiranje in obdelava podatkov o uporabi avtorskih del ne bi bila ekonomsko upravičena glede na stroške spremljanja dejanske uporabe in sredstva, ki so zbrana iz naslova takšne uporabe.

V teh primerih se oblikujejo rezervacije za poznejšo delitev višini 10 (deset) % posamezne delitvene mase, pri čemer se ob upoštevanju razdelitvenih razmerij iz 8. člena teh pravil oblikujejo ločene rezervacije za avtorje in založnike.

Sredstva iz rezervacij se razdelijo (a) med upravičence do avtorskih nadomestil, ki se naknadno včlanijo v združenje oz. sklenejo z združenjem pogodbo in (b) tujim kolektivnim organizacijam iz naslova dvostranskih sporazumov za repertoar varovanih del, ki so predmet tega sporazuma; in bi v letu, iz katerega izhajajo rezervacije, bili upravičeni do teh sredstev, če bi bili člani združenja oziroma če bi bil sklenjen dvostranski sporazum s to tujo kolektivno organizacijo, na podlagi katerega bi bila tuja kolektivna organizacija upravičena do izplačila sredstev za zadevno obdobje. Dodelitev in izplačilo iz rezervacij se izvede na zahtevo upravičenca do avtorskih nadomestil.

Po petih letih od zaključka poslovnega leta, v katerem so bila sredstva namenjena za rezervacijo, se sredstva iz naslova teh rezervacij, ki niso bila razdeljena, razporedijo, in sicer se ena polovica (1/2) razporedi v delitveno maso v tekočem poslovnem letu, ena polovica (1/2) pa se odvede v namenske sklade, ki jih oblikuje združenje. Če med združenjem in imetnikom pravic poteka spor glede izplačila avtorskega honorarja, se sredstva rezervacij v višini spornega zneska ne razporedijo in se hranijo kot rezervacije še naprej do pravnomočne in izvršljive odločitve sodišča ali drugega pristojnega organa oz. do izplačila upravičenemu imetniku pravic, ki ga določi sodišče ali drug pristojni organ. V primeru vložitve izrednih ali drugih pravnih sredstev po pravnomočnosti odločbe, se hramba lahko podaljša za čas do dokončanja postopkov.

1. **člen**

**(izplačilo rezerviranih sredstev)**

Sredstva iz naslova rezervacij za neznane upravičence se novim upravičencem do avtorskih honorarjev za preteklo obdobje, če izpolnjujejo pogoje, dodelijo in izplačajo sorazmerno deležu, ki bi jim pripadal, če bi bili upravičeni do teh sredstev v obdobju, iz katerega izhajajo rezervacije. Novemu članu pripada enak delež (odstotek) sredstev v rezervnem skladu, oblikovanem za zadevno obdobje, kot bi mu pripadal pri redni delitvi sredstev v tistem obdobju v delitveni masi. Na enak način se sredstva razdelijo tudi tujim kolektivnim organizacijam, pri čemer se upošteva število članov tuje kolektivne organizacije in repertoar varovanih del, ki so predmet sporazuma s tujo kolektivno organizacijo.

Novim upravičencem do avtorskih honorarjev se zneski iz rezervacij izplačajo enkrat letno, pri čemer se jim pripadajoči znesek obračuna oz. dodeli v odstotku (deležu) od zneska še obstoječih sredstev za rezervacije za zadevno leto po morebitnih predhodnih dodelitvah in izplačilih. Izplačila iz rezervacij se izvajajo enkrat letno za pretekla obdobja. Dodelitev in izplačila novim upravičencem do avtorskih honorarjev se za pretekla obdobja izvajajo le do višine oblikovanih in še obstoječih rezervacij in ne morejo preseči za to obdobje še obstoječih rezerviranih sredstev.

1. **člen**

**(izplačila tujim kolektivnim organizacijam)**

V primeru pogodb (dvostranskih sporazumov o zastopanju), sklenjenih z drugimi oziroma tujimi kolektivnimi organizacijami, združenje izvaja plačila tem kolektivnim organizacijam na podlagi pogodb, ki jih ima sklenjene s temi organizacijami ter teh pravil o delitvi.

1. **člen**

**(razdelitev zbranih sredstev med avtorje in založnike)**

Skladno z zakonom se nadomestilo, zbrano na podlagi tretjega odstavka 37. člena Zakona o avtorski in sorodnih pravicah (Uradni list RS, št. 16/07 – uradno prečiščeno besedilo, 68/08, 110/13, 56/15 in 63/16 – ZKUASP, ZASP), razdeli avtorjem v obsegu 50 (petdeset) % (fond avtorjev) in založnikom v obsegu 50 (petdeset) % (fond založnikov), in sicer tako, da se ta delež upošteva pri sredstvih, ki jih predstavlja delitvena masa.

Prav tako se v primeru preostalih nadomestil, ki jih v okviru obveznega kolektivnega upravljanja pobira in izterjuje združenje, delitvena masa razdeli v razmerju, določenem v prejšnjem odstavku tega člena.

Ne glede na določila prejšnjih dveh odstavkov se skladno z zakonom nadomestilo, zbrano na podlagi druge točke prvega odstavka 47. člena ZASP deli avtorjem v obsegu 30 (trideset) % (fond avtorjev) in imetnikom avtorskih pravic v obsegu 70 (sedemdeset) % (fond imetnikov avtorskih pravic) in sicer tako, da se ta odstotek upošteva pri znesku, ki ga predstavlja delitvena masa.

Prav tako se v primeru drugih kogentnih zakonskih določil oziroma v primeru spremembe v tem členu citiranih zakonskih določil, uporabljajo določila zakona in ne določila prvega, drugega oziroma tretjega odstavka tega člena.

1. **člen**

**(načini delitve)**

Na podlagi razdelitve iz prejšnjega člena se med posamezne upravičence do avtorskih honorarjev delijo sredstva iz (a) fonda avtorjev in (b) fonda založnikov skladno s temi pravili o delitvi.

Osnovno načelo za delitev sredstev med posamezne upravičence do avtorskih honorarjev je delitev ob upoštevanju dejanske uporabe posameznih avtorskih del.

Kadar zbiranje in obdelava podatkov o uporabi avtorskih del ni mogoča že po naravi uporabe avtorskih del ali če zbiranje in obdelava podatkov o uporabi avtorskih del ne bi bila ekonomsko upravičena glede na stroške spremljanja dejanske uporabe in sredstva, ki so zbrana iz naslova takšne uporabe, je osnovno načelo za delitev sredstev med posamezne upravičence do avtorskih honorarjev načelo objektivne dostopnosti avtorskega dela. Izjemoma in pod pogoji, določenimi v teh pravilih, se lahko sredstva razdelijo po načelu sorazmerne delitve.

Pojem "avtorski honorar" se enakovredno nanaša tako na sredstva, namenjena za izplačilo avtorjem, kot na sredstva, namenjena za izplačilo založnikom.

1. **člen**

**(sorazmerna delitev sredstev)**

Če ni mogoča ali stroškovno upravičena delitev ob upoštevanju dejanske uporabe posameznih avtorskih del in če meril za določitev deležev, ki izhajajo iz načela objektivne dostopnosti varovanih del, ni mogoče ugotoviti oziroma če bi bilo ugotavljanje in razdeljevanje preveč zamudno in stroškovno nesmotrno, se zbrana sredstva razdelijo po pravilih o sorazmerni razdelitvi sredstev.

Skladno s tem členom se sredstva iz posameznega fonda razdelijo sorazmerno med posamezne upravičence do avtorskih honorarjev glede na njihovo število (fond avtorjev v enakem deležu med upravičence do avtorskih honorarjev, ki so avtorji, in fond založnikov v enakem deležu med upravičence do avtorskih honorarjev, ki so založniki).

1. **člen**

**(Objektivna dostopnost varovanih del)**

Če ni mogoča ali stroškovno upravičena delitev ob upoštevanju dejanske uporabe posameznih avtorskih del, se avtorski honorarji delijo na podlagi obračuna oz. dodelitve po statistični oceni objektivne dostopnosti posameznega varovanega dela za reproduciranje, pri čemer se merila in način delitve določi ločeno za avtorje in založnike, kot navedeno v tem členu. Avtorski honorarji se delijo imetnikom pravic, ki niso avtorji ali založniki dela (dediči in podobno), glede na uvrstitev njihovega prednika kot prvotnega upravičenca do avtorskih honorarjev v posamezno kategorijo (avtor ali založnik).

Avtorski honorarji, ki se delijo med avtorje, se delijo tako, da se 50 (petdeset) % sredstev, namenjenih avtorjem, razdeli linearno po številu upravičencev (sorazmerna delitev sredstev – delitev sorazmerno med posamezne upravičence iz kategorije avtorjev, glede na njihovo število). Nadaljnjih 50 (petdeset)% sredstev pa se deli na podlagi statistične ocene objektivne dostopnosti posameznega varovanega dela za reproduciranje, pri čemer se uporabi tole merilo: število bibliografskih enot in število strani.

Podlaga za določitev števila bibliografskih enot je avtorjeva bibliografija. Avtor je dolžan obvestiti združenje o številu bibliografskih enot in številu strani na predpisanem obrazcu v skladu z določili pogodbe o ustanovitvi združenja. Združenje lahko od avtorja oziroma imetnika pravic zahteva ustrezna potrdila oziroma dokazila (izvode in podobno), na podlagi katerih združenje lahko preveri verodostojnost predložene bibliografije in število strani.

Avtorski honorarji se med založniki delijo tako, da se 1/3 (ena skozi tri) sredstev deli po načelu sorazmerne delitve sredstev (sorazmerno med splošne založnike glede na njihovo število), ostali 2/3 (dva skozi tri) sredstev pa se deli na podlagi obračuna oz. dodelitve po statistični oceni objektivne dostopnosti posameznega varovanega dela za reproduciranje, ki se določa glede na število novih izdaj v obdobju pred poslovnim letom, v katerem se oblikuje delitvena masa (pri čemer se ponatisi ne štejejo za novo izdajo) ter dodatnim kriterijem števila strani posameznega dela in naklade. Če je naklada starejša od deset let, se kot obseg naklade upošteva povprečje pri delitvi upoštevanih naklad zadevnega upravičenca do avtorskih honorarjev v zadnjih desetih letih. Založba je dolžna obvestiti združenje o podatkih, ki so potrebni za določitev statistične ocene objektivne dostopnosti njegovih del, na predpisanih obrazcih v skladu z določili pogodbe o ustanovitvi združenja.

Glede na delež posameznega upravičenca do avtorskih honorarjev, določenega na podlagi navedenih podatkov, se določi njegov delež pri delitvi sredstev na podlagi objektivne dostopnosti varovanih del. Združenje dodeli in izplača sredstva, ki se delijo po statistični oceni objektivne dostopnosti posameznega dela, tistim upravičencem do avtorskih honorarjev oz. za tista dela, glede katerih ob pripravi dodelitve razpolaga z vsemi potrebnimi podatki za dodelitev in izplačilo njihovega deleža pri delitvi.

1. **člen**

**(Delitev avtorskih honorarjev, ki izvirajo iz naslova kolektivnega upravljanja fotokopiranja na šolah prek obsega iz 50. člena ZASP)**

Avtorski honorarji, ki izvirajo iz naslova kolektivnega upravljanja fotokopiranja na osnovnih in srednjih šolah prek obsega iz 50. člena ZASP, se delijo skladno z določili teh pravil in upoštevaje posebna določila v primeru delitve med založniki, določena v tem členu.

Če se avtorski honorarji iz fonda založnikov delijo ob upoštevanju pravil o objektivni dostopnosti varovanih del, se ne glede na določila predhodnega člena avtorski honorarji iz fonda založnikov med založnike delijo tako, da se sredstva najprej delijo med splošne založnike in šolske založnike v skladu z njihovimi deleži fotokopiranja gradiv v šolah. Dokler razmerje med šolskimi in splošnimi založniki v šolah ni določeno, se sredstva delijo v razmerju 50/50 (petdeset skozi petdeset). Ko je to razmerje enkrat določeno, se razmerja med šolskimi in splošnimi založniki glede deleža reproduciranih gradiv v šolah ponovno izmerijo najmanj enkrat na pet let.

Avtorski honorarji se med šolskimi založniki do določitve njihovih tržnih deležev delijo skladno z načelom sorazmerne delitve sredstev, po določitvi tržnih deležev pa se delijo glede na njihove tržne deleže. Tržne deleže med šolskimi založniki se določa vsako leto na podlagi javno dostopnih podatkov, in sicer za učbenike na podlagi podatkov fundacije Trubar, za delovne zvezke pa na podlagi podatkov, navedenih na spletnih straneh šol. Pri delitvi se upošteva povprečni tržni delež (po izračunu: tržni delež = (tržni delež za učbenike + tržni delež za delovne zvezke) /2).

Avtorski honorarji se med splošnimi založniki delijo skladno z določili prejšnjega člena, tako da se 1/3 (ena skozi tri) sredstev deli po načelu sorazmerne delitve sredstev (sorazmerno med splošne založnike glede na njihovo število), ostali 2/3 (dva skozi tri) sredstev pa se deli na podlagi obračuna oz. dodelitve po statistični oceni objektivne dostopnosti posameznega varovanega dela za reproduciranje, ki se določa skladno z določili prejšnjega člena.

1. **člen**

**(Delitev ob upoštevanju uporabe posameznega avtorskega dela)**

Če združenje pri posamezni vrsti avtorske pravice in načinu uporabe razpolaga s podatki o uporabi avtorskih del, predstavljajo avtorski honorarji, ki so zbrani v tem primeru, ločeno delitveno maso, pri delitvi katere se upošteva uporaba posameznih avtorskih del. Združenje v tem primeru avtorske honorarje dodeli in izplača imetnikom pravic, katerih dela so bila uporabljena. Predhodno od zbranih avtorskih honorarjev odšteje pripadajoče stroške poslovanja in vplačila v namenske sklade, če so bili le-ti oblikovani in je bil sprejet ustrezen sklep skupščine o višini vplačil v namenske sklade.

Če združenje ne razpolaga s podatki o imetnikih pravic na posameznih delih, ki so bila uporabljena, vodi znesek takšnih nedodeljenih avtorskih honorarjev na ločenem računu. Združenje izvede vse ukrepe za identifikacijo in lociranje imetnika pravic s pregledom podatkov o imetnikih pravic, evidence članov in upravičencev in drugih podatkov, ki so mu na voljo. Če združenje ne uspe identificirati ali locirati imetnika pravic, izvede postopek obravnavanja nedodeljenih avtorskih honorarjev v skladu z zakonom (35. člen ZKUASP). Če avtorskih honorarjev kljub vsem izvedenim ukrepom ni mogoče dodeliti, se ti zneski štejejo kot nerazdeljena sredstva, ko so izpolnjeni pogoji, ki jih določa zakon. Nedodeljeni avtorski honorarji se obravnavajo v skladu s pravili, ki urejajo uporabo zneskov nerazdeljenih avtorskih honorarjev.

1. **člen**

**(Obveščanje upravičencev do avtorskih honorarjev)**

Združenje obvesti upravičence do avtorskih honorarjev o višini dodeljenih avtorskih honorarjih po posameznih pravicah in vrstah uporabe. Obvestilo združenje posreduje na kontaktne podatke upravičencev, s katerimi razpolaga.

Upravičenec do avtorskih honorarjev ima pravico do vpogleda v obračune avtorskih honorarjev, ki se nanašajo nanj. Združenje omogoči vpogled upravičencem v obračune avtorskih nadomestil na sedežu združenja ob predhodni uskladitvi termina (telefonsko, po elektronski pošti ali po navadni pošti), ter elektronsko s prijavo v spletnem portalu združenja.

Podatki o avtorskih honorarjih so zaupni in se smejo dati le upravičencu do avtorskih honorarjev oziroma osebam, ki jih le-ta pooblasti, razen če zakon določa drugače.

1. **člen**

**(Načrt izvedbe delitve)**

Dodelitev in izplačila avtorskih honorarjev izvaja poslovodstvo združenja skladno s temi pravili in zakonom.

Poslovodstvo na podlagi teh pravil pripravi načrt delitve avtorskih honorarjev, v katerem za vsako delitveno maso opredeli način delitve. Načrt delitve avtorskih honorarjev poslovodstvo pred izvedbo delitve predloži nadzornemu odboru združenja v pregled in potrditev. Nadzorni odbor lahko poslovodstvu naloži izvedbo ustreznih popravkov ali dopolnitev načrta delitve, če meni, da načrt delitve ni skladen s temi pravili in zakonom.

Dodelitev in izplačilo avtorskih honorarjev se izvede najpozneje v devetih mesecih po koncu poslovnega leta, v katerem so bili zbrani, razen če to ni mogoče zaradi objektivnih okoliščin, ki niso na strani združenja ali zunanjega izvajalca in jih kot takšne opredeljuje zakon. Če združenje pridobi na podlagi sporazuma o zastopanju s tujo kolektivno organizacijo avtorske honorarje kot zastopana kolektivna organizacija, izvede dodelitev in izplačilo takšnih avtorskih honorarjev najpozneje v šestih mesecih od njihovega prejema.

1. **člen**

**(pritožbeni postopek zoper delitev avtorskih honorarjev)**

Upravičenec do avtorskih honorarjev lahko zoper obvestilo o dodelitvi avtorskih honorarjev vloži ugovor iz razloga, da pri dodelitvi niso bila spoštovana veljavna pravila in predpisi o delitvi avtorskih honorarjev. Ugovor mora vsebovati podatke o upravičencu, njegov podpis in obrazložene ugovorne razloge. Ugovor se lahko vloži v 8 dneh od prejema obvestila o dodelitvi. O ugovoru odloča poslovodstvo združenja. Poslovodstvo odloči o ugovoru v roku 30 dni od prejema ugovora z obrazloženo odločitvijo. Če poslovodstvo ugovoru ni ugodilo ali če o ugovoru ni odločilo v navedenem roku, ima upravičenec do avtorskih honorarjev možnost zoper odločitev poslovodstva v 8 dneh od njenega prejema oz. od poteka roka za odločitev o ugovoru vložiti pritožbo, o kateri odloča nadzorni odbor. Pritožba mora vsebovati podatke o upravičencu, njegov podpis in obrazložene pritožbene razloge. Za ugovorni in pritožbeni postopek se smiselno uporabljajo določbe pogodbe o ustanovitvi združenja v delu, ki ureja razreševanje sporov.

1. **člen**

**(Končne določbe)**

Poslovno leto je enako koledarskemu letu.

Ta pravila stopijo v veljavo, ko jih sprejme skupščina združenja. O njihovi spremembi odloča skupščina združenja.